તે સાથે રાધનપુરમાં નવાબી, દાંતામાં નાની ઠકરાત અને અન્ય નાના દેશી રજવાડાઓના ગામો પથરાયેલા. રાજ્યે રાજયે દાણ એટલે કે કરવેરાના ભિન્ન ભિન્ન ધોરણ વસ્તુના આદાન પ્રદાન પર પાબંધી. આવા આપખુદ કાયદાના કારણે ખોરાકી વસ્તુઓની તંગી રહે. આવા કપરાં સંજોગોમાં લોકોને સસ્તી ચીજવસ્તુઓ કેમ મળી રહે તેનો વિચાર ગંભીરતાથી પ્રાગદાસ પટેલે કર્યો. લોકસેવાનો મનસુબો લઈને બેઠેલા આ આઝાદીના આશકને શામ દામ દંડ ભેદની નીતી અપનાવવામાં કોઈ આપદા નહોતી. કારણકે તેનો કડપ એટલો પથરાયેલો હતો કે કોઈપણ અમલદાર પણ ઉંચે સાદે પ્રાગદાસ પટેલ સામે વેણ ન કાઢી શકે.